**ROKIŠKIO RAJONO SAVIVALDYBĖS TARYBOS ANTIKORUPCIJOS KOMISIJOS**

**POSĖDŽIO PROTOKOLAS**

2019 m. liepos 18 d. Nr. 1

Rokiškis

Posėdis įvyko 2019-07-18.

Posėdžio pradžia 16.00 val., pabaiga 17.30 val.

Posėdžio pirmininkas – Stasys Meliūnas, Rokiškio rajono savivaldybės tarybos narys.

Posėdžio sekretorė – Rasa Baranovskienė, Socialinės paramos ir sveikatos skyriaus vyriausioji specialistė.

Dalyvavo: Rokiškio rajono savivaldybės tarybos antikorupcijos komisijos nariai - Ričardas Burnickas, Algis Čepulis, Stanislovas Dambrauskas, Dalia Maželienė, Lina Meilutė- Datkūnienė, Zenonas Viduolis (kvorumas yra).

Komisijoje dalyvavo Rokiškio rajono savivaldybės meras Ramūnas Godeliauskas.

Kviestinai dalyviai: Turto valdymo ir ūkio skyriaus vedėjas Giedrius Mikalkevičius.

Darbotvarkė.

1. Darbotvarkės tvirtinimas.
2. Dėl 2019-06-28 Tarybos sprendimo TS-158 „Dėl keleivių vežimo kelių transportu reguliariais reisais vietinio susisiekimo maršrutais tarifų nustatymo“ antikorupcinio vertinimo.
3. Dėl galimos korupcijos pasireiškimo tikimybės rajono savivaldybės administracijos veiklos, darbuotojų priėmimo-atleidimo savivaldybės įstaigose, įmonėse, kontroliuojamose bendrovėse, srityje.
4. Kiti klausimai. Komisijos narių pasisakymai, pasiūlymai.

 Posėdį pradėjo, susirinkusius komisijos narius bei kviestinius asmenis pasveikino, ir supažindino su pagrindiniais dokumentais, reglamentuojančiais Antikorupcijos komisijos veiklą komisijos pirmininkas Stasys Meliūnas.

 Rokiškio rajono savivaldybės meras Ramūnas Godeliauskas tarė sveikinimo žodį naujai patvirtintai Antikorupcijos komisijai.

1. SVARSTYTA. Dėl posėdžio darbotvarkės projekto tvirtinimo.

Komisijos pirmininkas Stasys Meliūnas supažindina komisijos narius su posėdžio darbotvarke ir siūlo į dienotvarkę įtraukti Antikorupcijos komisijos pirmininko pavaduotojo rinkimo klausimą.

 Komisija pritarė „vienbalsiai“

1. NUTARTA. Pritarti Antikorupcijos komisijos posėdžio 2019 m. liepos 18 d. darbotvarkei.

 2. SVARSTYTA. Dėl Rokiškio rajono savivaldybės Antikorupcijos komisijos pirmininko pavaduotojo rinkimų.

Stasys Meliūnas, komisijos pirmininkas, į komisijos pirmininko pavaduotojus pasiūlė Algį Čepulį, kaip didelę patirtį turintį ir aktyvų komisijos narį. Algis Čepulis atsisakė komisijos pirmininko pavaduoto pareigų, motyvuodamas tuo, kad pavaduotojas turėtų būti iš pozicinės partijos. Į pirmininko pavaduotojo pareigas buvo pasiūlyta Zenono Viduolio kandidatūra. Zenonas Viduolis sutiko eiti pavaduotojo pareigas. Visi komisijos nariai pritarė pasiūlytai Zenono Viduolio kandidatūrai.

Komisija pritarė „vienbalsiai“

 2. NUTARTA. Rokiškio rajono savivaldybės Antikorupcijos komisijos pirmininko pavaduotoju skirti Zenoną Viduolį.

 3. SVARSTYTA. Dėl 2019-06-28 Tarybos sprendimo TS-158 „Dėl keleivių vežimo kelių transportu reguliariais reisais vietinio susisiekimo maršrutais tarifų nustatymo“ antikorupcinio vertinimo.

 Statys Meliūnas, komisijos pirmininkas, pristatė klausimą. 2019-06-28 buvo priimtas Tarybos sprendimas TS-158 „Dėl keleivių vežimo kelių transportu reguliariais reisais vietinio susisiekimo maršrutais tarifų nustatymo“ dėl kurio kilo pagrįstų įtarimų, kad yra galimų korupcijos pasireiškimo požymių. Pasak komisijos nario Algio Čepulio, Virgilijus Barauskas nepateikė paskaičiavimų, kurias remiantis būtų galima įvertinti ar tikslingai patvirtintos 33,3 proc. didesnės reguliariais reisais vykstančio maršrutinio taksi kainos, nei buvo nustatyta 2015 m. lapkričio 27 d. savivaldybės tarybos sprendimu Nr. TS-231. Iškilo abejonių ir dėl to, kad kainos prašomos kelti būtent tada, kai Mero pavaduotoju pradėjo dirbti Virgilijaus Barausko brolis Tadas Barauskas. Stasys Meliūnas pastebėjo, kad šis vežėjas turi patogiausią maršrutą ir patogiausias valandas kuriomis dažniausiai važinėja žmonės, dėl to nukenčia Rokiškio autobusų parkas. Zenonas Viduolis teigė, kad žmonės yra patenkinti teikiamomis vežėjo paslaugomis. Posėdyje dalyvavęs Turto valdymo ir ūkio skyriaus vedėjas Giedrius Mikalkevičius buvo klausiamas ar tinkamai buvo sudaryta sutartis, ir kodėl nebuvo organizuoti viešieji pirkimai. Giedrius Mikalkevičius teigė, kad sutartis sudaryta teisingai, o priežastys dėl kurių nebuvo organizuoti viešieji pirkimai paaiškintos per komitetų posėdžius ir per 2019 06 28 Tarybos posėdį. Komisijos nariai sutiko, kad reikalingi išsamūs paskaičiavimai, bet diskutuota ar paskaičiavimų reikia visų Rokiškio rajono vežėjų ar tik Virgilijaus Barausko IĮ. Komisijos narys Ričardas Burnickas išsakė nuomonę, kad įtarimų kyla tik dėl Virgilijaus Barausko IĮ, todėl ir detalių paskaičiavimų tikslinga prašyti tik iš jo. Stasys Meliūnas, komisijos pirmininkas, apibendrino diskusijas ir pasiūlė balsuoti už tai, kad Rokiškio rajono savivaldybės Turto valdymo ir ūkio skyrius inicijuotų, Virgilijaus Barausko IĮ, pateikti išsamius paskaičiavimus dėl pajamų ir sąnaudų, kurie pagrįstų, kad būtent šiuo metu buvo reikalinga didinti maršrutinio taksi kainas.

Komisija pritarė „vienbalsiai“

 3. NUTARTA.

 Įpareigoti Turto valdymo ir ūkio skyrių, inicijuoti Virgilijaus Barausko IĮ, pateikti išsamius paskaičiavimus dėl pajamų ir sąnaudų, kurie pagrįstų, kad būtent šiuo metu buvo reikalinga didinti maršrutinio taksi kainas.

 4. SVARSTYTA. Dėl galimos korupcijos pasireiškimo tikimybės rajono savivaldybės administracijos veiklos, darbuotojų priėmimo-atleidimo savivaldybės įstaigose, įmonėse, kontroliuojamose bendrovėse, srityje.

 Statys Meliūnas pristatydamas klausimą akcentavo, kad darbuotojų priėmimas ir atleidimas iš darbo yra sritis, kurioje yra padidinta korupcijos pasireiškimo tikimybė. Tą rodo praktika ir pavyzdžiai. Siekiant, kad korupcijos pasireiškimo tikimybė būtų minimali, komisijos pirmininkas siūlo suformuluoti kreipimąsi dėl griežto reglamento laikymosi. Komisijos nariai diskutavo, ar tai nebus perteklinis dokumentas, nes darbuotojo priėmimą ir atleidimą reglamentuoja įstatymai, o skatinti įstatymo laikymąsi netikslinga. Tačiau buvo prieita bendros nuomonės, kad kreipimasis turėtų būti kaip patariamoji, prevencinė priemonė, kuri bus skirta Rokiškio rajono merui ir Rokiškio rajono savivaldybės administracijos direktoriui ir padės užkirsti kelią bet kokioms korupcijos apraiškoms.

Komisija pritarė „vienbalsiai“

 4. NUTARTA. Pateikti kreipimąsi Rokiškio rajono Merui ir Rokiškio rajono savivaldybės administracijos direktoriui. Kreipimosi tekstą parengs Komisijos pirmininkas Stasys Meliūnas.

 5. SVARSTYTA. Sekančio Rokiškio rajono savivaldybės tarybos Antikorupcijos komisijos posėdžio data.

 Pasak Stasio Meliūno, komisijos pirmininko, norint, kad Antikorupcinės komisijos darbas būtų produktyvus, komisija turėtų susirinkti kartą per mėnesį, pasirinkus pastovią posėdžių datą. Buvo pasiūlyta komisijai rinktis kiekvieno mėnesio trečią ketvirtadienį prieš Rokiškio rajono tarybos komitetų posėdžius.

Komisija pritarė „vienbalsiai“

 5. NUTARTA. Antikorupcijos komisijai rinktis kiekvieno mėnesio trečią ketvirtadienį prieš Rokiškio rajono tarybos komitetų posėdžius.

Posėdžio pirmininkas Stasys Meliūnas

Posėdžio sekretorė Rasa Baranovskienė